Folketing
1997-11-05

Jeg er glad for, at vi nu får lejlighed til at rette op på fortidens synder. I 1993 overtog vi et dansk politi, der var som et teknologisk frilandsmuseum, og det tror jeg spørgeren er helt enig i, for jeg ved, at spørgeren selv har været interesseret i teknologiudviklingen i politiet og også i 1980'erne var en af dem, der prøvede at presse på. Men spørgeren ved også godt, hvor lang tid der gik, inden der kom bevillinger igennem til ny teknologi i politiet i 1980'erne; dengang var det alene et spørgsmål om at få flere i uniform. Men sådan er det ikke længere. Nu prøver vi i samarbejde med politiet selv at indrette et moderne dansk politi, som skal kunne bekæmpe den moderne tids kriminalitet, og det kræver en teknologi, der matcher den teknologi, de kriminelle miljøer har til rådighed. Jeg er enig med spørgeren i, at der er en aldersudvikling i den danske politistyrke, der tilsiger, at vi skal udvide optaget på Politiskolen ud over det, der er sket her i sommer.